钦定古今图书集成/明伦汇编/官常典/第275卷 > 王汝玉
## 钦定古今图书集成/明伦汇编/官常典/第275卷 > 王汝玉

按《明外史》本传：“汝玉名璲，以字行，长洲人。父立中，元
末知松江府。汝玉颖敏强记，少从杨维桢学。年十七，
举元末浙江乡试。永乐初，由应天府学训导擢翰林
五经博士，寻进检讨，迁右春坊右赞善，预修《永乐大
典》。仁宗在东宫，特被宠遇，尝与群臣应制撰《神龟赋》，
汝玉第一，解缙次之。汝玉后进，声名出诸旧臣上，与”
缙及王偁辈互相矜许，遂被轻薄名。永乐七年，坐修
《礼书》紊制度，当戍边。皇太子监国，宥之，以为翰林典
籍，寻进左春坊左赞善。缙之下狱也，拷讯急，承汝玉
及汤宗、李至刚、李贯、朱纮、蒋骥、潘畿、萧引高、高得旸
等九人皆逮下狱。汝玉及贯、纮、引高、得旸竟瘐死。洪
熙初，追赠太子宾客，谥文靖，遣官祭于其家。